舞曲歌辭 獨漉篇
作者：李白
朝代：唐

paragraphs: 獨漉水中泥，水濁不見月。
不見月尚可，水深行人沒。
越鳥從南來，胡鷹亦北度。
我欲彎弓向天射，惜其中道失歸路。
落葉別樹，飄零隨風。
客無所託，悲與此同。
羅帷舒卷，似有人開。
明月直入，無心可猜。
雄劒挂壁，時時龍鳴。
不斷犀象，繡澀苔生。
國恥未雪，何由成名。
神鷹夢澤，不顧鴟鳶。
爲君一擊，摶鵬九天。